Úrad vlády SR					                   Na rokovanie vlády SR
Sekcia hospodárskej politiky					         dňa  19. 12. 2001
								                    k číslu 8234 / 2001
								                    k bodu č. 39

S t a n o v i s k o

k  „Návrhu na realizáciu projektu „Vráťme šport do škôl“
______________________________________________________________________________________

I.

	Minister školstva SR predkladá vláde na schválenie projekt, ktorý by mal vrátiť šport do základných škôl. Vychádza z Národného programu rozvoja športu v SR a podporne aj z uznesenia výboru NR SR pre vzdelanie, vedu, mládež a šport, ktorý reagoval na uznesenie vlády SR, ktorým sa schválili prostriedky na realizáciu Národného tenisového centra a odporúča, aby sa pre navrhovaný projekt r. 2002 vyčlenili prostriedky vo výške 300 mil. Sk.

II.

	Projekt je v prvej etape zameraný na základné školy. Tieto navštevuje približne
 650 000 žiakov a v  učebných plánoch základných škôl je zahrnutá povinná telesná výchova a nepovinná pohybová výchova a športové hry. Otázkou je, či výmera učebných hodín je dostatočná alebo nie, do akej miery sú vzdelávanie a telesný vývin dieťaťa v súlade, pokiaľ ide o základnú školu. 
Cieľom predloženého projektu je obnova, údržba, modernizácia existujúcich športových objektov a zariadení, náradia a náčinia, dostavba rozostavaných objektov a vytvorenie podmienok pre športovanie telesne postihnutej mládeže.
	Projekt obsahuje aj 15 zistených nedostatkov v telesnej výchove, v mimoškolskej telesnej výchove a v ich technickom zabezpečení. Otázkou je, či spomínaná „chýbajúca“ štátna podpora a starostlivosť o telesnú výchovu na základných školách  sú pravou príčinou konštatovaných nedostatkov, neexistencie koncepcie a príslušnej legislatívy, keď všetky tieto povinnosti boli a sú v právomoci MŠ SR, ktoré ich malo riešiť.  Pritom je  známe, že športové aktivity žiakov sú možné aj v skromných podmienkach, s neveľkými prostriedkami, zato však s potrebnou iniciatívou a záujmom škôl prípadne rodičov alebo športových organizácií. 
Pri posudzovaní tohto projektu treba oddeliť tú časť, ktorá súvisí so zodpovednosťou štátu, od  tej časti, ktorá súvisí s aktivitou školy, osobným záujmom, presvedčením a aktivitou športových klubov. Túto záujmovú časť aktivít v   športe nemôžu nahradiť ani veľké prostriedky vkladané do projektu a ani legislatíva. Sú vyvolané, zdá sa, prostredím a podmienkami. Iba časť týchto podmienok patrí do zodpovednosti štátu a jeho orgánov.

K vlastnému projektu:

1.	Projekt je neúplný. Je zameraný iba na základné školy a na technické podmienky rozvoja telesnej výchovy a nepovinnej telesnej výchovy. Mal by spoločne riešiť otázky telesnej prípravy a športu žiakov a študentov počas celej povinnej školskej dochádzky. S jasným oddelením tej časti, ktorá súvisí so zodpovednosťou štátu a škôl a tej časti, ktorá je záujmová a iba nepriamo podporovaná štátom.

2.	Projekt je oneskorený. Predkladá sa v čase, keď náklady na vrátenie športu do škôl sú podstatne vyššie a vyššou mierou  zaťažujú štátny rozpočet. 

3.	Rieši iba materiálnu stránku telesnej prípravy a športu. Podstatný problém, učiteľstvo telesnej výchovy, kvalita vyučovania, profesionalita a záujem, vrátane odmeňovania, sú azda dôležitejšie, ako vybavenie športových zariadení čo budovanie telocviční. Táto stránka nie je projektom riešená. Bez dobrých učiteľov a trénerov žiakov sú aj dokonalé telocvične či športoviská bezcenné.

4.	Projekt je rýdzo administratívny. Namiesto jednoduchej metódy zainteresovania škôl a učiteľov v týchto odboroch pri určení potrieb a nárokov, navrhuje postupovať „ministersky“, zriadiť odborné pracovné skupiny a rozdeľovať prostriedky, ktorých potrebná výška je mimochodom určená iba odhadom.

III.

Predkladaný projekt nebol prerokovaný v PEM. Na rokovanie vlády SR sa predkladá s rozporným stanoviskom FNM, ktorý by mal uvádzané prostriedky uvoľniť pre realizáciu projektu.

Vláde SR odporúčame, aby  po prerokovaní predloženého projektu tento neschválila v predloženej podobe a 

1.	uložila ministrovi školstva SR, aby predložil návrh aj na druhú etapu rozšírenia  projektu na stredné školy 
Termín: do 25. februára 2002

2.	navrhovaný postup realizácie uvedeného projektu upravil tak, aby boli zainteresované samosprávne a okresné orgány, ktoré by predložili požiadavky na zlepšenie materiálneho vybavenia školských telocvičných a športových zariadení a odstránenie nedostatkov v oblasti telesnej prípravy žiakov a študentov. Na základe týchto požiadaviek  vyjadriť reálne náklady na projekt a spresnený návrh predložiť vláde SR na schválenie.
Termín: do 30. marca 2002

Bratislava 18. decembra 2001